Βασίλης Παραμανίδης

Ο Βασίλης Παραμανίδης, είναι Έλληνας πρώην διεθνής καλαθοσφαιριστής. Αγωνιζόταν στη θέση του πάουερ φόργουορντ και του σέντερ στην ομάδα του Άρη Θεσσαλονίκης από το 1977 μέχρι το 1985.

Καριέρα
Ο Παραμανίδης γεννήθηκε στις Σέρρες και εντάχθηκε στο δυναμικό του Άρη το καλοκαίρι του 1977. Στην πρώτη του χρονιά με την ομάδα της Θεσσαλονίκης αγωνίστηκε και στους 22 αγώνες του πρωταθλήματος, σημειώνοντας 191 πόντους, με ατομικό ρεκόρ τους 35 που πέτυχε στη νίκη του Άρη εναντίον της ΧΑΝΘ με 90-80, στις 22 Απριλίου 1978.Εφημερίδα Μακεδονία, 25/4/1978, Σελίδα: 4

Την επόμενη σεζόν, αγωνιζόμενος ως βασικός ψηλός στην πεντάδα του Άρη, κατέκτησε τον τίτλο του πρωταθλητή, με 236 πόντους σε 25 αγώνες. Αυτό ήταν το δεύτερο πρωτάθλημα στην ιστορία του συλλόγου και βοήθησε τον Παραμανίδη να επιλεχθεί στην ελληνική εθνική ομάδα, με την οποία κατέκτησε το χρυσό μετάλλιο στους Μεσογειακούς Αγώνες του 1979 με προπονητή τον Ρίτσαρντ Ντουκσάιρ.Ιστορία γεμάτη διακρίσεις - SentraGoal Επίσης, αγωνίστηκε στο Ευρωμπάσκετ του 1979, όπου η Ελλάδα κατέλαβε την ένατη θεση.FIBA Europe Eurobasket 1979

Την επόμενη τριετία, ο Άρης διεκδίκησε τον τίτλο του πρωταθλητή Ελλάδος, χωρίς να καταφέρει να έχει κάποια επιτυχία, με τον Παραμανίδη να είναι δεύτερος σκόρερ της ομάδας πίσω από τον Νίκο Γκάλη. Ταυτόχρονα, φοίτησε στο Αριστοτέλειο Πανεπιστήμιο Θεσσαλονίκης σπουδάζοντας στο Τμήμα Επιστήμης Φυσικής Αγωγής και Αθλητισμού.

Η επόμενη μεγάλη επιτυχία για την ομάδα των "κίτρινων" ήλθε με την κατάκτηση του πρωταθλήματος του 1983, με τον Παραμανίδη να σημειώνει 248 πόντους σε 23 αγώνες. Ακολούθησε η απώλεια του πρωταθλήματος του 1984 από τον Παναθηναϊκό στο μπαράζ της Κέρκυρας και του κυπέλλου από τον ΠΑΟΚ.ΠΑΟΚ ΑΡΗΣ 74-70 ΤΕΛΙΚΟΣ ΚΥΠΕΛΛΟΥ 1984 - YouTube

Στην τελευταία του χρονιά με την φανέλα του Άρη, ο Παραμανίδης κατέκτησε το πρώτο νταμπλ στην ιστορία του συλλόγου, σημειώνοντας 142 πόντους σε 20 αγώνες πρωταθλήματος, ενώ οι "κίτρινοι" έφθασαν ως την ημιτελική φάση της διοργάνωσης του κυπέλλου Κόρατς, όπου ηττήθηκαν από την ιταλική Βαρέζε.Αρης - Μπασκετ 1984-85 (φωτο) - YouTube

Με την φανέλα της εθνικής ομάδας αγωνίστηκε από το 1978 μέχρι το 1981, έχοντας 31 συμμετοχές με 2,97 πόντους μέσο όρο.

Διακρίσεις
Άρης
 Πρωταθλητής Ελλάδας: 1979, 1983, 1985
 Κυπελλούχος Ελλάδας: 1985

Εθνική Ελλάδος
 Χρυσό μετάλλιο στους Μεσογειακούς Αγώνες του 1979

Παραπομπές

Πηγές
 "Η ιστορία του Άρη • Τόμος 2: Μπάσκετ (1922-2000)", Κωνσταντίνος Ίντος, έκδοση συνδέσμου οπαδών «SUPER-3» (εκτύπ. TYPOFFSET), Θεσσαλονίκη 2004
 Το πρώτο χρυσό της Εθνικής Ελλάδας | Onsports.gr
 Vasilis Paramanidis - FIBA.com 

 Εξωτερικοί σύνδεσμοι 


Κατηγορία:Έλληνες καλαθοσφαιριστές
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Ευρωμπάσκετ 1979
Κατηγορία:Πάουερ φόργουορντ
Κατηγορία:Σέντερ